作者:無名氏
標題:乳燕飛・賀新郎
內容:垛翠雲峰遠。日烏高、炎官直午，暑風微扇。二六堯蓂開秀莢，跨海冰輪待滿。怪院落、笙簫如剪。太乙燃藜天際下，慶卯金仙子生華旦。依日月，近雲漢。經時持橐明光殿。問江鄉、年來有幾，只君方見。入座夫人難老甚，炯炯金霞照眼。笑指點、瓊觴教勸。但得調元勳業就，為江泉石磴輕軒冕。歸共作，赤松伴。